Γνωμοδότηση της Επιτροπής των Περιφερειών για την "Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών με θέμα: 'Βοήθεια στις ΜΜΕ για τη μετάβαση στην ψηφιακή εποχή'"

(2002/C 19/05)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

λαμβάνοντας υπόψη την "Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών με θέμα 'Βοήθεια στις ΜΜΕ για τη μετάβαση στην ψηφιακή εποχή'" (COM(2001) 136 τελικό)·

λαμβάνοντας υπόψη την απόφαση της Επιτροπής της 22ας Μαρτίου 2001, δυνάμει του άρθρου 265, της Συνθήκης περί ιδρύσεως της Ευρωπαϊκής Κοινότητας, να ζητήσει τη γνώμη της επί του θέματος·

λαμβάνοντας υπόψη την απόφαση που έλαβε το Προεδρείο της στις 10 Απριλίου 2001, να καταρτίσει γνωμοδότηση επί του θέματος και να αναθέσει τις προπαρασκευαστικές εργασίες στην επιτροπή 6 "Απασχόληση, οικονομική πολιτική, ενιαία αγορά, βιομηχανία και ΜΜΕ"·

λαμβάνοντας υπόψη το σχέδιο δράσης e-Europe 2002: μια κοινωνία των πληροφοριών για όλους, το οποίο εγκρίθηκε από το Ευρωπαϊκό Συμβούλιο της Φέιρα τον Ιούνιο του 2000·

λαμβάνοντας υπόψη τα συμπεράσματα των Ευρωπαϊκών Συμβουλίων σχετικά με τις περαιτέρω δράσεις προκειμένου να καταστεί η ΕΕ η πιο ανταγωνιστική και δυναμική οικονομία της γνώσης παγκοσμίως·

λαμβάνοντας υπόψη τη γνωμοδότηση για το ρόλο των τοπικών και περιφερειακών αρχών στη σύνδεση των ιδρυμάτων εκπαίδευσης και κατάρτισης με επιχειρήσεις (CdR 346/96 fin)(1)·

λαμβάνοντας υπόψη την Ανακοίνωση της Επιτροπής "Προκλήσεις που αντιμετωπίζει η πολιτική για τις επιχειρήσεις στα πλαίσια της οικονομίας της γνώσης" και την Πρόταση απόφασης του Συμβουλίου σχετικά με ένα πολυετές πρόγραμμα για τις επιχειρήσεις και το επιχειρηματικό πνεύμα (2001-2005) (CdR 185/2000 fin)(2)·

λαμβάνοντας υπόψη τη γνωμοδότησή της για την ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο με θέμα "Η καινοτομία στο πλαίσιο της οικονομίας της γνώσης" (CdR 468/2000 fin)(3)·

λαμβάνοντας υπόψη τη γνωμοδότησή της για την Έκθεση της ειδικής ομάδας εργασίας για την "Απλοποίηση του επιχειρηματικού περιβάλλοντος" και την ανακοίνωση της Επιτροπής "Προώθηση του επιχειρηματικού πνεύματος και της ανταγωνιστικότητας" - η απάντηση της Επιτροπής στην έκθεση της Task Force BEST και τις συστάσεις της (CdR 387/1999 fin)(4)·

λαμβάνοντας υπόψη τη γνωμοδότησή της για την ανακοίνωση της Επιτροπής για "Μία ευρωπαϊκή πρωτοβουλία στο ηλεκτρονικό εμπόριο" (CdR 350/97 fin)(5)·

λαμβάνοντας υπόψη το σχέδιο γνωμοδότησης (CdR 198/2001 rev.) που υιοθέτησε η επιτροπή 6 στις 2 Ιουλίου 2001 (Εισηγήτρια: η κα Ηanniffy (IRL/ΕΛΚ), μέλος του δημοτικού συμβουλίου του Offaly, μέλος της περιφερειακής αρχής των Middlands)·

εκτιμώντας ότι οι ΜΜΕ αποτελούν βασική πηγή οικονομικής ανάπτυξης και νέων θέσεων απασχόλησης στην Ευρωπαϊκή Ένωση και έχουν χαμηλό επίπεδο χρήσης των τεχνολογιών των πληροφοριών και των επικοινωνιών (ΤΠΕ) για τις εμπορικές συναλλαγές και αντιμετωπίζουν πολλούς φραγμούς στην αξιοποίηση του δυναμικού που προσφέρουν οι νέες τεχνολογίες.

υιοθέτησε ομόφωνα την ακόλουθη γνωμοδότηση κατά την 40ή σύνοδο ολομέλειάς της, της 19ης και 20ής Σεπτεμβρίου 2001 (συνεδρίαση της 19ης Σεπτεμβρίου).

1. Οι απόψεις της Επιτροπής των Περιφερειών όσον αφορά την Ανακοίνωση

1.1. Η Επιτροπή των Περιφερειών χαιρετίζει την ανακοίνωση ως μια προσπάθεια επισήμανσης των φραγμών που αντιμετωπίζουν οι ΜΜΕ στην αύξηση της χρήσης των ΤΠΕ και προτείνει σειρά δράσεων για να υπερκερασθούν οι φραγμοί αυτοί και να βοηθηθούν οι ΜΜΕ να μεταβούν στην ψηφιακή εποχή.

1.2. Η Επιτροπή των Περιφερειών αναγνωρίζει το έργο που έχει επιτευχθεί μέχρι σήμερα προκειμένου να παρασχεθεί ένα πιο ευνοϊκό περιβάλλον για την ανάπτυξη του ηλεκτρονικού εμπορίου και τις προσπάθειες θέσπισης ενός σαφούς και πιο προβλέψιμου νομικού πλαισίου σε επίπεδο ΕΕ.

1.3. Η Επιτροπή των Περιφερειών αναγνωρίζει ότι χρειάζεται ταχεία και αποτελεσματική δράση προκειμένου να βοηθηθούν οι ΜΜΕ ώστε να επωφεληθούν από τις ΤΠΕ. Δεδομένου ότι μόνο το 42 % των ευρωπαϊκών ΜΜΕ έχει πρόσβαση στο Διαδίκτυο και ενόψει του ταχέως ρυθμού μεταβολής αυτών των τεχνολογιών, η ΕΤΠ εμμένει ότι τόσο η Επιτροπή στις εργασίες της πρέπει να δώσει προτεραιότητα στην πρωτοβουλία "Go Digital", όσο και τα κράτη μέλη να διασφαλίσουν επαρκείς πόρους για την επίτευξη συγκεκριμένων αποτελεσμάτων. Η ΕΤΠ θεωρεί ότι η επιτυχία ή όχι της πρωτοβουλίας θα έχει σημαντικές επιπτώσεις στο μέλλον της ευρωπαϊκής ανταγωνιστικότητας.

1.4. Η Επιτροπή των Περιφερειών ανησυχεί μήπως η εκστρατεία "Go Digital" δεν επιτύχει τους εκτεταμένους στόχους της διότι βασίζεται σε διαφορετικά χρηματοδοτικά μέσα και διότι υποστηρίζει δράσεις σε πολυάριθμες πολιτικές με διαφορετικές προτεραιότητες.

1.5. Η ΕΤΠ εκφράζει την ανησυχία της διότι μεμονωμένοι πόροι θα προωθήσουν την χρήση της ψηφιακής τεχνολογίας με ανόμοιο τρόπο στις διάφορες περιφέρειες και διάφορους τομείς. Η ΕΤΠ διερωτάται ακόμη για την ικανότητα συνεκτίμησης της διάστασης της κοινωνίας των πληροφοριών στα διαρθρωτικά ταμεία και ανησυχεί μήπως τέτοια σχέδια δεν διασφαλίσουν την κατάλληλη χρηματοδότηση.

1.6. Η ΕΤΠ εκφράζει τη δυσαρέσκειά της διότι οι αναφορές στο ρόλο των τοπικών και περιφερειακών αρχών στους 11 τομείς δράσης που θεσπίζει η ανακοίνωση είναι περιορισμένος. Σχετικά, επισημαίνει ότι οι τοπικές και περιφερειακές αρχές παρέχουν ήδη άμεση και έμμεση υποστήριξη στις ΜΜΕ και διαθέτουν το δυναμικό για να συμβάλλουν σε πολλές από τις προτεινόμενες δράσεις για την εκστρατεία "Go Digital".

1.7. Η ΕΤΠ εκφράζει τη βαθιά ανησυχία της για την ενδεχόμενη διεύρυνση του κοινωνικοοικονομικού χάσματος μεταξύ των περιφερειών με τη δημιουργία μιας ψηφιακής διαχωριστικής γραμμής. Η ΕΤΠ θεωρεί ότι οι δυνάμεις της αγοράς από μόνες τους δεν μπορούν να αντιμετωπίσουν το εν λόγω ζήτημα. Η ψηφιακή ανάπτυξη σε συνδυασμό με την κατάλληλη υποδομή αποτελεί προϋπόθεση για την κοινωνικοοικονομική ανάπτυξη.

1.8. Η ΕΤΠ κατανοεί ότι η οικονομία που βασίζεται στη γνώση διαθέτει τεράστιο δυναμικό, όμως ορισμένες περιφέρειες θα επωφεληθούν περισσότερο από άλλες. Η ΕΤΠ τονίζει ότι η πρωτοβουλία "Go Digital" πρέπει να ασχοληθεί με τα πραγματικά προβλήματα που αντιμετωπίζουν οι ΜΜΕ, ειδικότερα σε λιγότερο ευνοημένες και πιο απομακρυσμένες περιοχές της ΕΕ.

2. Οι συστάσεις της Επιτροπής των Περιφερειών όσον αφορά την Ανακοίνωση

2.1. Αφομοίωση της ψηφιακής τεχνολογίας

2.1.1. Η ΕΤΠ εκφράζει την ανησυχία της για το χαμηλό βαθμό αφομοίωσης από τις ΜΜΕ και θεωρεί ότι απαιτείται μια ολοκληρωμένη αντιμετώπιση που να περιλαμβάνει τομείς όπως προσόντα, αποδοχή, εκπαίδευση και υποστήριξη. Για το λόγο αυτό, η ΕΤΠ χαιρετίζει την πρωτοβουλία "Go Digital", ανησυχεί ωστόσο διότι η συνέργια που απαιτείται για την επίτευξη προόδου δεν μπορεί να υλοποιηθεί χωρίς συντονισμένη δράση από κάθε κράτος μέλος χωριστά και την χορήγηση πόρων από διαφορετικές πηγές.

2.1.2. Η ΕΤΠ τονίζει ότι η αναβάθμιση των προσόντων πρέπει να υλοποιηθεί μέσω των υφιστάμενων προγραμμάτων. Απαιτείται αύξηση των δεσμών μεταξύ του επίσημου εκπαιδευτικού συστήματος και των δραστηριοτήτων των ΜΜΕ. Η συνεκτίμηση ύλης σχετικά με την πληροφορική στο πρόγραμμα σπουδών της τριτοβάθμιας εκπαίδευσης πρέπει να αποτελέσει τον κανόνα και να αφορά όλες τις κατευθύνσεις, συμπεριλαμβανομένων των επιχειρησιακών, επιστημονικών, πολιτιστικών και κοινωνιολογικών σπουδών. Για το λόγο αυτό, οι πρωτοβουλίες όπως e-Learning και ΕΙCTA (European Information and Communications Technology Industry Association) εκτιμούνται θετικά.

2.1.3. Η ΕΤΠ υπογραμμίζει ότι ένα ιδιαίτερο πρόβλημα είναι ότι σε πολλές περιφέρειες δεν υφίστανται καταρτισμένοι εκπαιδευτές. Τούτο έχει ως αποτέλεσμα την περιορισμένη χρήση των υφιστάμενων υλικών και λογισμικών από τις ΜΜΕ. Επιπλέον από τις έντονες προσπάθειες που πρέπει να καταβάλλει το επίσημο εκπαιδευτικό σύστημα, η ΕΤΠ τονίζει ότι απαιτούνται και δημιουργικές λύσεις, όπως:

- ανάπτυξη της παροχής συμβουλών από άτομο σε άτομο στο πλαίσιο των υφιστάμενων δικτύων·

- ο εκτεταμένος ρόλος του τομέα υπηρεσιών ΤΠΕ στην παραγωγή συστημάτων στήριξης πελατών, όπως τεχνική και εκπαιδευτική (e-learning) στήριξη άμεσης επικοινωνίας ειδικά για τις ΜΜΕ·

- χρήση των υφιστάμενων προσόντων στον δημόσιο τομέα για τη στήριξη των ΜΜΕ·

- δυνατότητα φορολογικών κινήτρων για δαπάνες των ΜΜΕ στον τομέα των ΤΠΕ και e-learning.

2.1.4. Η ΕΤΠ θεωρεί ότι τα εθνικά, διεθνή και ειδικότερα διαπεριφερειακά δίκτυα πρέπει να ενισχυθούν και να επισημοποιηθούν. Ακόμη, απαιτείται ένας εντονότερος ρόλος για τις υφιστάμενες διευθετήσεις (π.χ. ενώσεις επιχειρήσεων) εταιρικών σχέσεων. Ακόμη, πρέπει να επαναληφθούν πρωτοβουλίες όπως "Συνέχεια της πρωτοβουλίας Go Digital" και το θέμα επιδότησης ΓΔ "Επιχειρήσεις" για τη διοργάνωση εθνικών και περιφερειακών διασκέψεων, κατά προτίμηση στις αρχές του 2002 προκειμένου να ενισχυθεί η εν λόγω προσπάθεια.

2.1.5. Η οργάνωση μιας διάσκεψης για την εξέταση περιφερειακών στρατηγικών και αξιοσημείωτων επιτυχιών στον τομέα των ηλεκτρονικών επιχειρήσεων συνιστάται ιδιαίτερα διότι η ΕΤΠ θεωρεί ότι τούτο θα επιταχύνει την διαδικασία οικοδόμησης εμπιστοσύνης και την αφομοίωση με βάση τη ζήτηση των τεχνολογιών ΤΠΕ από τις ΜΜΕ.

2.1.6. Η ΕΤΠ συνιστά να ενθαρρυνθεί έντονα η εξαρχής ενσωμάτωση της ηλεκτρονικής τεχνολογίας για όλα τα συστήματα στήριξης των νεοϊδρυόμενων επιχειρήσεων στον τομέα του ηλεκτρονικού εμπορίου.

2.1.7. Ο μικρός αριθμός των δοκιμών και δράσεων καλής πρακτικής που θα πραγματοποιηθούν στο πλαίσιο του προγράμματος ΙST (Information Society Technologies) πρέπει να επεκταθούν και να υποστηριχθούν προκειμένου να πλησιάσουν μεγαλύτερο κοινό.

2.2. Άριστη χρήση των διαρθρωτικών πόρων και άλλων χρηματοδοτικών μέσων

2.2.1. Η ΕΤΠ αναγνωρίζει το σημαντικό δυναμικό που αποτελεί η χρηματοδότηση ύψους 400 εκατομμυρίων ευρώ από το ΕΤΠΑ για την νέα πρωτοβουλία καινοτόμων δράσεων. Είναι απαραίτητο να προωθηθεί η ψηφιακή τεχνολογία ως μοχλός καινοτομίας με τον προσδιορισμό άγνωστων μέχρι σήμερα δυνατοτήτων. Το εν λόγω ταμείο οφείλει να δώσει προτεραιότητα σε τέτοια σχέδια διότι η ΕΤΠ ανησυχεί μήπως τα σχέδια ΤΠΕ δεν εξασφαλίσουν κατάλληλες επενδύσεις από τα διαρθρωτικά ταμεία.

2.2.2. Μια πιο εξειδικευμένη στοχοθέτηση της στήριξης για τις μικρότερες ΜΜΕ (μικροεπιχειρήσεις που απασχολούν από 1 έως 9 άτομα) είναι απαραίτητη προκειμένου να αυξηθούν τα υφιστάμενα χαμηλά επίπεδα χρήσης και να αναπτυχθεί το δυναμικό τους όσον αφορά τη δημιουργία θέσεων απασχόλησης.

2.2.3. Η ΕΤΠ θεωρεί ότι η διαδικασία οροθέτησης επιδόσεων που θεσπίζεται στην ανακοίνωση, πρέπει να περιλαμβάνει και εξέταση της αποτελεσματικότητας και της συνέργιας μεταξύ των ταμείων όσον αφορά τη στήριξη των ΜΜΕ και τη χρήση της ηλεκτρονικής τεχνολογίας.

2.2.4. Η ΕΤΠ αναγνωρίζει ότι το υψηλό κόστος αποτελεί πρόβλημα για τις ΜΜΕ, ιδιαίτερα όσον αφορά τη συνεχή συντήρηση και στήριξη της ηλεκτρονικής τεχνολογίας. Θα πρέπει να εκδοθεί ένας οδηγός που να συνοψίζει τις δυνατότητες στήριξης που παρέχονται στις ΜΜΕ μέσω των διαρθρωτικών ταμείων και άλλων προγραμμάτων στήριξης. Τούτο πρέπει να υλοποιηθεί με βατό και φιλικό προς το χρήστη τρόπο προκειμένου να καταστεί πιο άμεση η πρόσβαση στην πληροφορία για τις ΜΜΕ και τους επιχειρηματίες.

2.3. Ο ρόλος του δημόσιου τομέα

2.3.1. Η ΕΤΠ υπογραμμίζει τον αποφασιστικό ρόλο που μπορεί να διαδραματίσει η ηλεκτρονική διακυβέρνηση και άλλες πρωτοβουλίες του δημόσιου τομέα στην προώθηση της αφομοίωσης της ψηφιακής τεχνολογίας από τις ΜΜΕ. Η αρχική επαφή με την οικονομία της γνώσης πραγματοποιείται συχνά μέσω αλληλεπιδράσεων με περιφέρειες και κράτη μέλη σε τομείς όπως η καταβολή φόρων, ή συμβιβασμός ΦΠΑ, οι άδειες, οι εφαρμογές όσον αφορά τις ευρεσιτεχνίες και τα εμπορικά σήματα και τη νομοθεσία για τους εργαζόμενους. Η περαιτέρω εξέλιξη και συντονισμός των πρωτοβουλιών ηλεκτρονικής διακυβέρνησης μπορούν να μειώσουν τον κανονιστικό φόρτο των ΜΜΕ.

2.3.2. Η προσοχή των πρωτοβουλιών των κρατών μελών πρέπει να επικεντρωθεί στις ανάγκες των ΜΜΕ. Πρέπει να επανεξετασθούν οι προτεραιότητες, όπου χρειάζεται, προκειμένου να επιταχυνθούν οι δραστηριότητες "από την κυβέρνηση στις επιχειρήσεις" (G2B) σε τομείς όπως η εγγραφή επιχειρήσεων, τα κρατικά προγράμματα ενισχύσεων, τα στατιστικά δεδομένα, την τιμολόγηση του εφοδιασμού αγαθών και την πληρωμή.

2.3.3. Η ΕΤΠ θεωρεί ότι η περαιτέρω ανάπτυξη της τοπικής διακυβέρνησης αποτελεί αποφασιστικό παράγοντα για την μελλοντική επιτυχία. Ο ενεργητικός διάλογος με τις ΜΜΕ, η ψηφιακή δημοκρατία, οι εταιρικές σχέσεις δημόσιου και ιδιωτικού τομέα, οι πρωτοβουλίες τοπικής ανάπτυξης και η δημιουργία τοπικών κέντρων ενημέρωσης είναι παραδείγματα πρωτοβουλιών που καθιστούν σαφές το επιχειρησιακό δυναμικό της οικονομίας της γνώσης.

2.3.4. Η ΕΤΠ ζητεί από την Επιτροπή να υποβάλλει συγκεκριμένες προτάσεις για την ενίσχυση των δράσεων στους τομείς αυτούς για τα δύο προσεχή έτη.

2.4. Ο ρόλος των τοπικών και περιφερειακών αρχών

2.4.1. Η ΕΤΠ εκφράζει την ικανοποίησή της για την αναφορά της ανακοίνωσης στις τοπικές στρατηγικές αλλά θεωρεί ανεπαρκή την μνεία των τοπικών και περιφερειακών αρχών και ζητεί να επανεξετασθεί. Ακόμη, θεωρεί ότι η Επιτροπή πρέπει να επανεξετάσει τον τρόπο ενίσχυσης του ρόλου των τοπικών και περιφερειακών αρχών στις φάσεις εφαρμογής της πρωτοβουλίας.

2.4.2. Η ΕΤΠ θεωρεί ότι ο ρόλος των τοπικών και περιφερειακών αρχών πρέπει να συνδυασθεί με όλες τις κατάλληλες δράσεις που προτείνονται. Τομείς όπως συγκριτική αξιολόγηση, διάδοση της πληροφόρησης, αύξηση της εμπιστοσύνης και της συνειδητοποίησης, αναθεώρηση των χρηματοδοτικών μηχανισμών, δραστηριότητα του δημόσιου τομέα και παρακολούθηση προτείνονται για την έντονη συμμετοχή των τοπικών και περιφερειακών αρχών.

2.5. Κοινωνική συνοχή

2.5.1. Η ΕΤΠ εκφράζει ανησυχία για την βραδεία ανάπτυξη της υποδομής ευρείας ζώνης σε ορισμένες απομακρυσμένες/αγροτικές περιοχές και, κατά συνέπεια, συμφωνεί με την πρωτοβουλία της Επιτροπής να προβεί σε ανταλλαγή εμπειριών μεταξύ περιφερειών όσον αφορά τη στήριξη της ανάπτυξης αυτής ή εναλλακτικής υποδομής, όπως ασύρματης τεχνολογίας.

2.5.2. Η ΕΤΠ διαπιστώνει ότι σε ορισμένες περιοχές, ακόμη και όταν διατίθεται υποδομή ευρείας ζώνης, δεν διατίθενται ικανοποιητικές δυνατότητες σύνδεσης των επιχειρήσεων, των σχολείων, βιβλιοθηκών κ.λπ. Για τις επιχειρήσεις καλωδιακής σύνδεσης, συχνά η εγκατάσταση παρόμοιων συνδέσεων δεν είναι συμφέρουσα από οικονομική άποψη. Όμως, χωρίς την υποδομή αυτή θα είναι ακόμη δυσκολότερη η υλοποίηση άλλων πρωτοβουλιών που αποσκοπούν στην προώθηση της χρήσης του Διαδικτύου. Η ΕΤΠ συνιστά να δοθεί στο πρόβλημα αυτό μεγαλύτερη προτεραιότητα και οικονομική ενίσχυση προκειμένου να παρασχεθούν οι συνδέσεις αυτές.

2.5.3. Κατά συνέπεια, η ΕΤΠ συνιστά να δοθεί ιδιαίτερη προσοχή στις περιφερειακές διαφορές όσον αφορά την αφομοίωση των ΤΠΕ κατά την παρούσα φάση συλλογής και ανάλυσης δεδομένων και θεωρεί ότι πρέπει να επανεξετασθούν οι προτεραιότητες της υφιστάμενης χρηματοδότησης κατά την ενδιάμεση αναθεώρηση, σε περίπτωση που απειλείται η συνοχή.

2.6. Ασφάλεια και νομικές πτυχές

2.6.1. Η ΕΤΠ αναγνωρίζει την πρόοδο που έχει σημειωθεί στον τομέα. Είναι όμως απαραίτητο να εξετασθούν οι ανησυχίες ότι το διασυνοριακό εμπόριο θα βλάψει τις δραστηριότητες των ΜΜΕ. Συνεπώς, συνιστάται η επεξεργασία μιας φιλικής προς το χρήστη σύνοψης της παρούσας κατάστασης και η ευρεία διάδοσή της στις ΜΜΕ σε περιφερειακή βάση.

2.6.2. Η ΕΤΠ υποστηρίζει την καταβολή περαιτέρω προσπαθειών για τον περιορισμό των ανησυχιών των καταναλωτών όσον αφορά την εκμετάλλευση και το θέμα της αποκατάστασης (ζημιών). Με τον τρόπο αυτό θα κατευνασθούν οι ανησυχίες των ΜΜΕ ότι η έλλειψη εμπιστοσύνης εκ μέρους των καταναλωτών θα ωφελήσει τους μεγαλύτερους και πιο "γνωστούς" ανταγωνιστές.

2.7. Συγκριτική αξιολόγηση

2.7.1. Η ΕΤΠ θεωρεί ότι η εξελισσόμενη συγκριτική αξιολόγηση θα είναι αποφασιστική για την πρωτοβουλία Go Digital και εκφράζει την ικανοποίησή της για τις προσπάθειες συγκριτικής αξιολόγησης εθνικών και περιφερειακών στρατηγικών, προκειμένου να εντοπισθούν οι καλύτερες πρακτικές καθώς και να ορισθούν ποσοτικοί στόχοι για την πρωτοβουλία Go Digital, οι οποίοι σύμφωνα με την ΕΤΠ είναι ουσιαστικής σημασίας.

2.7.2. Η ΕΤΠ υπογραμμίζει επίσης ότι στην διαδικασία πρέπει να συμπεριληφθούν και δράσεις σε τοπικό επίπεδο.

2.7.3. Η ΕΤΠ εκφράζει το φόβο μήπως η προτεινόμενη προς θέσπιση "επιτροπή συγκριτικής μελέτης", αποτελούμενη από ένα εκπρόσωπο από κάθε κράτος μέλος, δεν διαθέτει επαρκή εμπειρία και γνώση προκειμένου να συμπεριλάβει και να αξιολογήσει όλες τις τοπικές και περιφερειακές δράσεις, διότι σε ορισμένα κράτη μέλη αυτοί οι εθνικοί αντιπρόσωποι έχουν περιορισμένες επαφές με τις τοπικές και περιφερειακές αρχές.

2.7.4. Η ΕΤΠ, όπως και στις προηγούμενες γνωμοδοτήσεις της, εκφράζει τη λύπη της διότι δεν δόθηκε επίσημος ρόλος στις τοπικές και περιφερειακές αρχές στο πλαίσιο της μεθοδολογίας ανοιχτού συντονισμού, της διαδικασίας BEST. Είναι ακατανόητο να μην συμμετέχουν άμεσα οι τοπικές και περιφερειακές αρχές στην ανάπτυξη και την εφαρμογή μιας διαδικασίας συγκριτικής αξιολόγησης των τοπικών και περιφερειακών στρατηγικών που υποστηρίζουν τις ΜΜΕ στη χρήση ΤΠΕ.

2.7.5. Κατά συνέπεια, η ΕΤΠ ζητεί μια συστηματική διαδικασία συγκριτικής αξιολόγησης σε περιφερειακό επίπεδο, η οποία να περιλαμβάνει άμεσα τις τοπικές και περιφερειακές αρχές και εκπροσώπους των ΜΜΕ.

2.7.6. Η ΕΤΠ προτείνει να υπάρξει τουλάχιστον ένα κοινοτικό εργαστήριο για τη συγκριτική αξιολόγηση των τοπικών και περιφερειακών στρατηγικών προκειμένου να προσφέρεται στήριξη στις ΜΜΕ για να εισέλθουν στην ψηφιακή εποχή και εκφράζει την ετοιμότητά της να συνεργασθεί για το σκοπό αυτό με την Επιτροπή.

2.8. Εφαρμογή της πρωτοβουλίας

2.8.1. Η ΕΤΠ τονίζει ότι ο χρόνος και η ανάγκη ταχείας και αποτελεσματικής δράσης κατέχουν μεγάλη σημασία σε ένα ταχέως μεταβαλλόμενο ψηφιακό κόσμο. Το σχεδιαζόμενο πρόγραμμα δραστηριοτήτων πρέπει να επιταχυνθεί από την Επιτροπή προκειμένου να διασφαλισθεί ότι βελτιστοποιείται το ανταγωνιστικό πλεονέκτημα.

2.8.2. Η ΕΤΠ αναγνωρίζει την ανάγκη κατάλληλης παρακολούθησης της αφομοίωσης των ΤΠΕ από τις ΜΜΕ για την διαμόρφωση των μελλοντικών δράσεων. Τούτο ωστόσο δεν μπορεί να αποτελέσει δικαιολογία για την μετάθεση των παρεμβάσεων, οι οποίες απαιτούνται επειγόντως, λαμβανομένης υπόψη της χαμηλής αφομοίωσης της ψηφιακής τεχνολογίας από τις ΜΜΕ.

2.8.3. Οι ομάδες παρακολούθησης που συνιστώνται σε κάθε κράτος μέλος πρέπει να διαθέτουν τους κατάλληλους πόρους και να περιλαμβάνουν τόσο εκπροσώπους που να δραστηριοποιούνται στην προώθηση και την παροχή στήριξης στην ανάπτυξη των ΜΜΕ όσο και τις τοπικές και περιφερειακές αρχές.

2.8.4. Η ΕΤΠ φρονεί ότι σε ορισμένες περιπτώσεις είναι αμφισβητήσιμη η ικανότητα των Ευρωπαϊκών Κέντρων Πληροφόρησης (EIC) να φέρουν εις πέρας ορισμένες από τις δράσεις που αναφέρονται στην ανακοίνωση, λαμβανομένης υπόψη της εμπειρίας τους σε ορισμένα κράτη μέλη. Η ΕΤΠ προτείνει, στις εν λόγω περιπτώσεις, να χρησιμοποιηθούν πιο διαλογικά μέσα προώθησης της εκστρατείας "Go Digital", όπως οι τοπικές αρχές.

2.8.5. Δεδομένου ότι πολλοί από τους φραγμούς που αναφέρονται στην ανακοίνωση απαιτούν την ανάληψη δράσης σε πολλά επίπεδα και σε πολλές πολιτικές, η ΕΤΠ καλεί τις διάφορες Γενικές Διευθύνσεις να αναπτύξουν συνεκτικές και ταχείες σχέσεις εργασίας, προκειμένου να διασφαλισθεί η επιτυχία της πρωτοβουλίας.

2.8.6. Η ΕΤΠ είναι έτοιμη να συνεργασθεί, όπου είναι δυνατόν, με την Επιτροπή στην εφαρμογή της εκστρατείας Go Digital και καλεί την Επιτροπή να εξετάσει τις συστάσεις που διατυπώνει στην παρούσα γνωμοδότηση.

Βρυξέλλες, 19 Σεπτεμβρίου 2001.

Ο Πρόεδρος

της Επιτροπής των Περιφερειών

Jos Chabert

(1) ΕΕ C 116 της 14.4.1997, σ. 98.

(2) ΕΕ C 22 της 24.1.2001, σ. 10.

(3) ΕΕ C 253 της 12.9.2001, σ. 20.

(4) ΕΕ C 293 της 13.10.1999, σ. 48.

(5) ΕΕ C 180 της 11.6.1998, σ. 19.